พ่ออายุ 58 ปี มีโรคประจำตัวสเก็ดเงิน ต้องกินยากดภูมิ ตอนนี้หยุดยาแล้ว 2 เดือน ค่ะ พรุ่งนี้มีนัดฉีด แอสตร้า อยากทราบว่า สามารถฉีดได้ไหม ถ้าได้ แล้วจะสามารถกินยากดภูมิอีกทีได้ตอนไหนคะ (พ่อมีประวัติแพ้ยา และมีโรคประจำตัว เกี่ยวกับเส้นเลือดในสมอง ด้วยค่ะ )
สวัสดีค่ะ การรับประทานยากดภูมิคุ้มกันกรณีเป็นสะเก็ดเงินและหยุดยามาถึง 2 เดือนแล้วนั้น การทำงานของภูมิคุ้มกันในร่างกายน่าจะกลับมาใกล้เคียงปกติ สามารถสร้างภูมิคุ้มกันหลังได้รับกระตุ้นจากการฉีดวัคซีนได้ จึงแนะนำการไปฉีดวัคซีนป้องกันโควิดตามที่มีนัดอยู่และการจะไปกลับไปกินยากดภูมิได้อีกเมื่อไรนั้น ควรปรึกษากับแพทย์ผิวหนังที่ดูแลเรื่องสะเก็ดเงินโดยตรง แพทย์จะพิจารณาจากความรุนแรงของโรคก่อน ว่าสามารถใช้ยาทาอย่างเดียวได้หรือไม่ ถ้าจำเป็นต้องกลับไปใช้ยากดภูมิจริงๆ และยังมีความกังวลว่าจะส่งผลต่อวัคซีน อาจจะต้องเว้นไปประมาณ 2-4 สัปดาห์ แต่ถ้าตัวโรคสะเก็ดเงินยังเป็นมากอยู่ แพทย์อาจพิจารณาเป็นกรณีไปอีกครั้ง